PTG วิ่งยาว 6 วันติด! บวกต่อเกือบ 3% โบรกฯแนะซื้อ คาดผลงานไตรมาส 4 โตเด่นรับปริมาณขายพุ่ง
PTG วิ่งยาว 6 วันติด! บวกต่อเกือบ 3% โบรกฯแนะซื้อ คาดผลงานไตรมาส 4 โตเด่นรับปริมาณขายพุ่ง ล่าสุด ณ เวลา 15.23 น. อยู่ที่ 9.90 บาท บวก 0.25 บาท หรือ 2.59% สูงสุดที่ 9.95 บาท ต่ำสุดที่ 9.40 บาท ด้วยมูลค่าซื้อขาย 267.58 ล้านบาท
6 ธ.ค. 2561

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ล่าสุด ณ เวลา 15.23 น. อยู่ที่ 9.90 บาท บวก 0.25 บาท หรือ 2.59% สูงสุดที่ 9.95 บาท ต่ำสุดที่ 9.40 บาท ด้วยมูลค่าซื้อขาย 267.58 ล้านบาท ขณะที่ดัชนีตลาดหุ้นไทยโดยรวมลบ 1.10%

ทั้งนี้ ราคาหุ้น PTG ปรับตัวขึ้น 6 วันติด นับตั้งแต่ราคาหุ้นอยู่ที่ระดับ 8.75 บาท เมื่อวันที่ 27 พ.ย.2561 โดยคิดเป็นการปรับตัวขึ้น 13%
โดย บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น PTG โดยมีเป้าหมายเชิงกลยุทธ์  10 บาท ทั้งนี้ตัวเลขค่าการตลาดรวมเฉลี่ยในเดือน พ.ย. ปรับตัวขึ้นเป็นระดับสูงสุดในรอบปี อยู่ที่ 2.18 บทต่อลิตร +14% เมื่อเทียบจากเดือนก่อน โดยเฉพาะกลุ่มน้ำมันดีเซลปรับตัวเพิ่มขึ้นกว่า +30% เมื่อเทียบจากเดือนก่อน
ส่วนแนวโน้มของผลการดำเนินงานไตรมาส 4/61 คาดว่าจะเติบโตโดดเด่นทั้งเมื่อเทียบจากปีก่อน และเมื่อเทียบจากไตรมาสก่อน ทั้งจากปริมาณขายและค่าการตลาดที่ดีขึ้นด้วย โดยปัจจัยตามฤดูกาลในไตรมาส 4/61 จะกลับพลิกฟื้นจากไตรมาส 3/61 เป็นฤดูฝนการขนส่งน้อย และการขยายจำนวนปั๊มอย่างต่อเนื่อง ปัจจุบันมีจำนวนทั้งสิ้น 1,859 สถานี +9% เพิ่มจากไตรมาส 4/60 ที่มี 1,696 สถานี
รวมทั้งค่าการตลาดที่ปรับตัวสูงขึ้นโดยเฉพาะน้ำมันดีเซลที่ปรับขึ้นกว่า 30% เมื่อเทียบจากปีก่อน โดย PTG จะได้รับผลดีมากที่สุด เนื่องจากมีสัดส่วนขายน้ำมันดีเซลมากที่สุดประมาณ 70% ของยอดขายทั้งหมด และด้วยราคาน้ำมันที่ปรับลดลงแรงในช่วงที่ผ่านมาทำให้แนวโน้มการบริโภคน้ำมันเพิ่มขึ้น